Soliq organlari Beeline faoliyatida qonunbuzarliklarga yo‘l qo‘yilmaganini aniqladi

Respublika soliq organlari “VimpelKom” kompaniyalar guruhiga qarashli Unitel MChJning moliyaviy-xo‘jalik faoliyatini rejadan tashqari tekshirish ishlari natijalariga ko‘ra, faoliyat davomida qonunbuzarliklarga yo‘l qo‘yilmaganini aniqladi. Bu haqda “RIA Novosti” ma‘lumotiga asoslanib, “Noviy Vek” gazetasi xabar tarqatdi. Xabarda ko‘rsatilishicha, “RIA Novosti”ga bu haqda 2-dekabr kuni Davlat soliq qo‘mitasidagi manbalari ma‘lum qilgan.

Ma’lum bo‘lishicha, Beeline operatori faoliyatini rejadan tashqari tekshirish joriy yilning 1-oktabrida boshlangan va bir oy muddat davom etishi belgilangan. 1-noyabrda esa noma’lum sabablarga ko‘ra tekshiruv yana bir oyga uzaytirilgan. Soliq tekshiruvi Davlat aloqa inspeksiyasi tomonidan o‘tkazilgan tekshiruvlar tugashi bilan boshlangan.
Oktabrning o‘rtalarida Unitel 460 ta yangi baza stansiyalariga rasmiy ruxsat olish va yangi ulangan abonentlar uchun raqamlar bazasi hajmini oshirishda muammolarga duch kelganini tan olgan.
Ayni vaqtda Beeline O‘zbekistondagi eng yirik uyali aloqa operatori hisoblanadi. Kompaniyaning mobil aloqa bozoridagi ulushi 54 foizni tashkil qilib, abonentlari soni 2012-yil oxiridagi 10,2 milliondan 2013-yilning uchinchi choragiga kelib, 10,3 millionga yetgan.
2013-yilning to‘qqiz oyi hisoblari bo‘yicha, “VimpelKom” O‘zbekistondagi aloqa sifatini oshirish uchun 159 million AQSh dollari miqdorida sarmoya kiritgan. 2012-yilda bu ko‘rsatkich 137 million dollarni tashkil qilgan.